b'\n_START_ARTICLE_\nSovjetski zatvoreni gradovi\n_START_PARAGRAPH_\nZatvorenim gradom ili velegradom smatra se onaj grad/velegrad u kojem je na snazi ograni\xc4\x8deno ili zabranjeno kretanje ili zabrana trajnog naseljavanja do\xc5\xa1ljacima u biv\xc5\xa1em Sovjetskom Savezu ili Zajednici Nezavisnih Dr\xc5\xbeava. Dvije su glavne kategorije zatvorenih gradova: zatvoreni zbog mjesta proizvodnje osjetljive vojne i(li) nuklearne industrije i pograni\xc4\x8dni gradovi (zapravo, cijeli pograni\xc4\x8dni prostor) zatvoren iz sigurnosnih razloga (vojne lokacije, radarske kontrole, itd.). Stranci, a \xc4\x8desto i sami dr\xc5\xbeavljani, imaju zabranu putovanja u takve gradove._NEWLINE_Primjerice, cijela Kalinjingradska oblast je bila zabranjena za sovjetske gra\xc4\x91ane koji nisu bili mjesno stanovni\xc5\xa1tvo. Sevastopolj i Vladivostok bili su zatvoreni zato \xc5\xa1to su lu\xc4\x8dki gradovi. Gorki, dana\xc5\xa1nji Ni\xc5\xbenji Novgorod, bio je zatvoren zato \xc5\xa1to je u njega bio prognan Saharov koji ga nije smio napustiti, a na taj na\xc4\x8din sovjetsko je vodstvo htjelo sprije\xc4\x8diti da strani novinari do\xc4\x91u u dodir s nobelovcem._NEWLINE_U skupinu zatvorenih gradova spadaju i Zatvorena administrativno-teritorijalna ustrojstva (rus. zakrytye administrativno-territorial\xe2\x80\x99nye obrazovaniia ili ZATO; \xd0\xb7\xd0\xb0\xd0\xba\xd1\x80\xd1\x8b\xd1\x82\xd1\x8b\xd0\xb5 \xd0\xb0\xd0\xb4\xd0\xbc\xd0\xb8\xd0\xbd\xd0\xb8\xd1\x81\xd1\x82\xd1\x80\xd0\xb0\xd1\x82\xd0\xb8\xd0\xb2\xd0\xbd\xd0\xbe-\xd1\x82\xd0\xb5\xd1\x80\xd1\x80\xd0\xb8\xd1\x82\xd0\xbe\xd1\x80\xd0\xb8\xd0\xb0\xd0\xbb\xd1\x8c\xd0\xbd\xd1\x8b\xd0\xb5 \xd0\xbe\xd0\xb1\xd1\x80\xd0\xb0\xd0\xb7\xd0\xbe\xd0\xb2\xd0\xb0\xd0\xbd\xd0\xb8\xd1\x8f (\xd0\x97\xd0\x90\xd0\xa2\xd0\x9e)), odnosno tajni gradovi SSSR-a. Bili su gra\xc4\x91eni kao sveu\xc4\x8dili\xc5\xa1ni (Akademgorodok) ili znanstveni gradovi (Zvjezdani Grad)._NEWLINE_Do 2002. prema ruskoj statistici 45 gradova ima takav status i u njima \xc5\xbeivi 1 milijun 345 tisu\xc4\x87a ljudi, \xc5\xa1to zna\xc4\x8di da svaki stoti gra\xc4\x91anin Rusije \xc5\xbeivi u zatvorenom gradu ili mjestu. No, nakon raspada SSSR-a, broj takvih ZATO gradova se znatno smanjio.\n_START_SECTION_\nUkrajina\n_START_PARAGRAPH_\nU Ukrajini je uz Sevastopolj, jo\xc5\xa1 do sredine 1990. godine bio zatvoren i Dnjipropetrovsk, grad od 1 milijun i 064 tisu\xc4\x87e stanovnika.'